110 000 bye uit hospitaal verwyderDie korf by die Rookwood-hospitaal in Cardiff, Wallis waar minstens 110 000 bye verwyder is Foto: The Tree Bee Society Ongeveer 110 000 bye is uit ŉ hospitaal in Cardiff, Wallis verwyder nadat heuning teen die mure begin afdrup het. Pasiënte in Rookwood-hospitaal se bejaardesorg-eenheid het verstom gestaan toe die heuning teen die mure in die saal begin afdrup het, berig Wales Online. Personeel het handdoeke gebruik om te keer dat die heuning op die vloer drup voor hulle plaagbeheer gekontak het. ŉ Spesialismaatskappy het die byekorf verwyder en vandeesweek Dinsdag teruggekeer en nog 50 000 bye uit ŉ ander gebou verwyder. “Dit klink byna soos iets wat Bybelse afmetings aangeneem het met heuning wat deur die mure en uit die plafon kom,” het Abigail Reade van die nie-winsgewende maatskappye, The Tree Bee Society, gesê. “Maar mense wat daar verbygeloop het, sou nie die korf gesien het nie en dit het al hoe groter geword.” Volgens Reade is daar gewoonlik minstens 50 000 bye in ŉ normale kolonie, maar daar was tussen 60 000 en 70 000 bye bo die bejaardesorg-eenheid, aangesien die korf al minstens vyf jaar lank daar is. Die maatskappy het ŉ gat in die dak gemaak om die korf te verwyder. Die korf is daarna op ŉ raam vasgemaak en die bye kon in ŉ boks versamel word. Reade het gesê met só groot operasie verwag hulle om elk minstens 10 bysteke op te doen. The Tree Bee Society is reeds sedert die einde van Julie met die operasie by die Rookwood-hospitaal besig. Lees meer: Wales Online, BBC, Huffington Post, Mirror, Sun